b'\n_START_ARTICLE_\nForening\n_START_PARAGRAPH_\nForening eller selskap er en ikke-kommersiell organisasjon, sammenslutning eller et samfunn av fagpersoner eller interesserte som har en felles interesse, sak eller et fagomr\xc3\xa5de de \xc3\xb8nsker \xc3\xa5 fremme, gjerne av en kulturell eller uegennyttig karakter. I dagligtale brukes selskap om en gruppe personer i en festlig sammenkomst, for eksempel et bursdagsselskap.\n_START_SECTION_\nSelskap\n_START_PARAGRAPH_\nOrdet selskap er dannet av det gamle tyske selle, det vil si \xc2\xabkamerat\xc2\xbb, og betyr opprinnelig \xc2\xaben samling av venner\xc2\xbb. P\xc3\xa5 gammelnorsk het det selskapr. _NEWLINE_Det engelske ordet company kommer fra latinske kompanium, \xc2\xabbr\xc3\xb8dreselskap\xc2\xbb, og brukes b\xc3\xa5de om fellesskap, foreninger og ikke minst kommersielle selskaper. Den norske varianten kompani brukes p\xc3\xa5 samme m\xc3\xa5te om lag og firmaer med flere eiere, og dessuten i milit\xc3\xa6ret om en avdeling av soldater. Ordet parti betyr opprinnelig del eller part av noe, og brukes p\xc3\xa5 samme m\xc3\xa5te som selskap b\xc3\xa5de om \xc2\xaben samling meningsfeller\xc2\xbb og p\xc3\xa5 engelsk ogs\xc3\xa5 om \xc2\xabfest\xc2\xbb i formen party._NEWLINE_F\xc3\xb8r ble gjerne uttrykket Selskap brukt om slike foreninger som for eksempel vitenskaplige selskap eller litter\xc3\xa6re selskap for bokinteresserte. P\xc3\xa5 engelsk blir et slikt selskap kalt society etter det latinske societas. Katolske ordenssamfunn og hemmelige foreninger kan ogs\xc3\xa5 omtales som selskap, deriblant Jesuittordenen, som p\xc3\xa5 latin kalles Societas Jesu, det vil si \xc2\xabJesu Selskap\xc2\xbb, og Guds ords selskap. _NEWLINE_Fra slutten av 1700-tallet og framover oppstod det i en rekke vitenskapelige akademier og selskaper i Europa, alt fra Royal Geographical Society til Selskapet for Psykisk Forskning og Det tyske selskap for rasehygiene. Ogs\xc3\xa5 i Norge er det mange eksempler p\xc3\xa5 samfunn og ideelle foreninger med ordet selskap i navnet, deriblant Det Kongelige Selskap for Norges Vel, Norsk-Tysk Selskap, Norsk Fysisk Selskap, Norsk Astronomisk Selskap, Norsk Skipsfartshistorisk Selskap, Norsk Selskab til Skibbrudnes Redning, Norsk Bok- og Bibliotekhistorisk Selskap, Norsk Fuchsia Selskap og koret Oslo Chorale Selskap.\n_START_SECTION_\nKlassifisering\n_START_PARAGRAPH_\nI Enhetsregisteret (i Norge) defineres \xc2\xabideell organisasjon\xc2\xbb som \xc2\xabkonsumentorienterte organisasjoner uten profittform\xc3\xa5l\xc2\xbb \xe2\x80\x93 enten private eller offentlige.'